Vojens: Onsdag klokken 21.34 modtog Syd- og Sønderjyllands Politi en anmeldelse om en brand på Gammel Bækvej i Uldal vest for Vojens.

Her var der gået ild i to industribygninger med møbler. Brandvæsnet mødte talstærkt op og var først ved 2-tiden torsdag færdige med slukningen.

Vagtchefen ved Syd- og Sønderjyllands Politi, Nikolaj Hølmkjær, oplyser, at ingen er kommet til skade i forbindelse med branden.

Det vides endnu ikke, hvad der var årsagen til branden, der medførte betydelige skader på bygningerne. Den ene bygnings tag blev gennembrændt, og det blev nødvendigt for redningsmandskabet af afmontere tagryggen for at forhindre, at ilden spredte sig.

Ifølge politikommissær Henning Marcussen fra politiet i Haderslev ved politiet endnu ikke, hvad der forårsagede den omfattende brand.

- Brandstedet skal først køles helt ned, før vores teknikere kan komme til, siger Henning Marcussen, der forklarer, at teknikerne først fredag vil gå i gang med undersøgelserne.